2022 9 23
LT
Europos Sąjungos oficialusis leidinys
C 364/3
Naujos apyvartinių eurų monetų nacionalinės pusės (2022/C 364/03)
Apyvartinės eurų monetos yra teisėta mokėjimo priemonė visoje euro zonoje.
Siekdama informuoti visas šalis, kurių veikla susijusi su monetomis, ir plačiąją visuomenę, Komisija skelbia visus naujo eurų monetų dizaino variantus (1).
2022 m. liepos 12 d.
Europos Sąjungos Taryba nusprendė, kad Kroatijos Respublika atitinka eurui 2023 m. sausio 1 d. įvesti būtinas sąlygas (2).
Todėl, ECB patvirtinus emisijos apimtį (žr.
Sutarties dėl Europos Sąjungos veikimo 128 straipsnio 2 dalį), Kroatijos Respublika nuo 2023 m. sausio 1 d. leis eurų monetas.
1 euro centas
2 euro centai
5 euro centai
10 euro centų
20 euro centų
50 euro centų
1 euras
2 eurai
Monetas leidžianti šalis – Kroatijos Respublika.
Išleidimo data – 2023 m. sausio 1 d.
Dizaino variantų aprašas 1, 2 ir 5 centai.
Glagolicos rašmenys, pavaizduoti šachmatų lentos (Kroatijos simbolis) fone.
Centrinėje monetos dalyje pavaizduota kampuotu glagolicos raštu užrašytų raidžių HR ligatūra.
Šios raidės – oficialus Kroatijai priskirtas ISO 3166-1 dviraidis šalies kodas.
Glagolica yra seniausia iš dviejų slavų rašto sistemų (antroji sistema – kirilica).
Nors glagolicos abėcėlę įkvėpė graikų abėcėlė, tai – originalūs rašmenys, kuriuos greičiausiai sukūrė Konstantinas Filosofas (šv. Kirilas), siekdamas skleisti krikščionybę tarp slavų.
Glagolicos raštą kroatai pradėjo naudoti antroje IX a. pusėje, o XII a. pabaigoje jie buvo vienintelė jį naudojanti ir toliau plėtojanti tauta.
1483 m., praėjus vos 28 metams po Gutenbergo Biblijos išleidimo, Kroatijoje buvo išleista pirmoji šios šalies senąja bažnytine slavų kalba išspausdinta knyga – „Misal po zakonu rimskoga dvora“ („Missale Romanum Glagolitice“), parašyta kroatų (kampuotais) glagolicos rašmenimis.
Tai buvo pirmasis Europoje ne lotynų rašmenimis ir kalba išspausdintas inkunabulas.
Glagolicos rašmenys Kroatijoje naudoti iki XIX a. pirmosios pusės ir tapo svarbia kroatų identiteto dalimi.
Į dešinę nuo raidžių HR ligatūros ir po ja pavaizduotas Kroatijos Respublikos herbo elementas – šachmatų lenta.
Centrinės monetos dalies viršuje – monetos išleidimo metai, apačioje – ją leidžiančios šalies pavadinimas.
Išorinėje dalyje (žiede) pavaizduota dvylika Europos Sąjungos vėliavos žvaigždučių.
(1) Nuorodos į kitas eurų monetas pateiktos OL C 373, 2001 12 28, p. 1, OL C 254, 2006 10 20, p. 6 ir OL C 248, 2007 10 23, p. 8.
(2) 2022 m. liepos 12 d.
Tarybos sprendimas dėl euro įvedimo Kroatijoje 2023 m. sausio 1 d. (OL L 187, 2022 7 14, p. 31).